## La Generalitat inicia la demolició de l’estació de Paiporta de Metrovalencia danyada en les inundacions per a executar la seua reconstrucció

*** Els efectes de les riuades han danyat l’estructura i obliguen a destinar tres milions d’euros a condicionar les instal·lacions
* La rehabilitació d’esta infraestructura i el pont sobre el barranc de Poio és fonamental per a la recuperació del servici de metro fins a Castelló abans de l’estiu**

Ferrocarrils de la Generalitat Valenciana (FGV) executa les obres de reconstrucció de l’estació de Paiporta de Metrovalencia, arrasades per les inundacions patides el passat 29 d’octubre. Com a part d’este procés, s’ha iniciat esta setmana l’enderrocament del conjunt d’edificis que conformen estes instal·lacions.

Malgrat que, en un primer moment, es va plantejar la reconstrucció sense una demolició, les inspeccions tècniques realitzades per part d’FGV han conclòs que hi ha problemes evidents en les fonamentacions, les estructures, els murs de càrrega i els pilars, la qual cosa fonamenta la decisió d’enderrocament de l’estació, així com de la subestació i la cafeteria.

La reconstrucció de l’edifici permetrà dotar-lo d’unes instal·lacions més còmodes i accessibles per als usuaris, al mateix temps que, com a part del procés de reconstrucció, s’han reconstruït les andanes i tota la infraestructura ferroviària, arrasada per l’aigua.

El pressupost d’este projecte, inclòs en les actuacions d’emergència que executa FGV en el conjunt de la xarxa de Metrovalencia, ascendix a uns tres milions d’euros per a condicionar esta estació i també els desperfectes patits a Picanya.

De manera paral·lela, FGV executa les obres de rehabilitació del pont ferroviari sobre el barranc de Poio a Paiporta, que forma part de les infraestructures de les línies 1, 2 i 7 de Metrovalencia, amb una inversió que supera els cinc milions d’euros.  
   
La reconstrucció de l’estació i del pont ferroviari de Paiporta és fonamental per a recuperar el servici de Metrovalencia en el tram, primer, fins a Torrent, per a les línies 1, 2 i 7, i, posteriorment, fins a Castelló, destinació final de la línia 1 (Bétera-Castelló).

FGV ha adjudicat, també per via d’emergència, un altre contracte per a les obres de rehabilitació de superestructura de via i electrificació en diferents zones del tram comprés entre l’eixida de València Sud i Castelló, per un import de més d’11 milions d’euros.

Fecha: 20/02/2025